Só lyk beurtkragskedule tot Woensdag(Foto: Du Preez de Villiers) Fase 3- en fase 4-beurtkrag sal hoofsaaklik tot Woensdag toegepas word met verskeie opwekkingseenhede wat nie beskikbaar is nie weens herstelwerk. Fase 3-beurtkrag het om 05:00 Maandagoggend begin en sal tot 16:00 geld waarna fase 4-beurtkrag ingestel sal word en tot 05:00 Dinsdagoggend sal geld. Fase 3-beurtkrag sal dan weer toegepas word tot 16:00 Dinsdagmiddag. Fase 4-beurtkrag geld dan weer tot 05:00 Woensdagoggend waarna fase 2-beurtkrag van 05:00 tot 16:00 ingestel sal word. Fase 3-beurtkrag sal hierna ingestel word en tot 00:00 Woensdagaand geld. Volgens Eskom sal verbruikers op hoogte gehou word indien enige noemenswaardige veranderinge plaasvind. Twee opwekkingseenhede by die Arnot- en ŉ eenheid elk by die Camden-, Duvha- en Kendal-kragstasie is sedert Saterdag buite werking gestel om herstelwerk te doen. Daar is ŉ vertraging om ŉ eenheid elk by die Kendal- en Lethabo-kragstasie weer in diens te stel terwyl ŉ eenheid elk by die Duvha- en Lethabo-kragstasie weer in werking gestel is.